ສະຫະລັດ ຊອກຫາທາງ ໃຫ້ພວກນັກສຶກສາ ຫົວກະທິ ທີ່ຮຽນຈົບແລ້ວ ຢູ່ຕໍ່ໄດ້ (ເບິ່ງວີດີໂອ)
ສະຫະລັດພວມຫາທາງຕ່າວປີ້ນ ການຫຼັ່ງໄຫຼໜີຂອງມັນສະໝອງຫົວກະທິ ຫຼັງຈາກພວກເຂົາເຈົ້າ ຮຽນຈົບແລ້ວ
ເວລານີ້ ລັດຖະສະພາສະຫະລັດພວມທຳການອະພິປາຍ ເລື່ອງການປັບປຸງລະບົບກວດຄົນ ເຂົ້າເມືອງຂອງປະເທດ ໃນຄວາມພະຍາຍາມເພື່ອຊັກຊວນໃຫ້ພວກນັກສຶກສາຕ່າງປະເທດ ທີ່ໄດ້ຮັບປລິນຍາບັດຊັ້ນສູງຂະແໜງສຳຄັນໆຕາມມະຫາວິທະຍາໄລແຫ່ງຕ່າງໆນັ້ນບໍ່ກັບຄືນ ປະເທດ ແລະເຮັດວຽກເຮັດການຢູ່ໃນສະຫະລັດ ເພື່ອຊ່ວຍໃຫ້ອະເມຣິກາສືບຕໍ່ສາມາດທຳ ການແຂ່ງຂັນກັບໂລກໄດ້ ນາງ Meredith Buel ຜູ້ສື່ຂ່າວວີໂອເອ ມີລາຍງານກ່ຽວກັບ ເລື່ອງນີ້ ບາງຄົນເອີ້ນຄວາມພະຍາຍາມນີ້ວ່າ ການຕ່າວປີ້ນ ການໄຫລໜີຂອງສະໝອງຫົວກະທິ ພວກນັກສຶກສາຕ່າງປະເທດ ໄດ້ພາກັນຫຼັ່ງໄຫຼເຂົ້າມາຮຽນຕໍ່ຢູ່ຕາມມະຫາວິທະຍາໄລແຫ່ງ ຕ່າງໆຂອງສະຫະລັດ ເພື່ອຮຽນເອົາປລິນຍາໂທ ແລະປລິນຍາເອກໃນດ້ານວິທະຍາສາດ ເທັກໂນໂລຈີ ວິສະວະກຳແລະຄະນິດສາດ ແຕ່ຫຼາຍໆຄົນໃນຈຳນວນດັ່ງກ່າວ ເຊັ່ນທ້າວ Yifang Wei ຈາກເມືອຊີອານໃນພາກກາງ ຂອງຈີນອາດຈະບໍ່ສາມາດໄດ້ຮັບວີຊ່າໃຫ້ເຮັດວຽກຢູ່ທີ່ສະຫະລັດໄດ້ຫຼັງຈາກຮຽນຈົບແລ້ວ ທ້າວ Yifang ເວົ້າວ່າ ໃນປີ 2009 ພວກນັກສຶກສາຕ່າງປະເທດແມ່ນປະກອບເປັນຫຼາຍເຖິງສອງສ່ວນສາມຂອງ ພວກທີ່ໄດ້ຮັບປລິນຍາເອກໃນຂະແໜງຟີສິກແລະວິສະວະກຳ ທີ່ສະຖາບັນການສຶກສາຂັ້ນ ສູງຕ່າງໆຂອງສະຫະລັດໄດ້ມອບໃຫ້ນັ້ນ ທ້າວ Xiao Qin ຈາກເຂດນະຄອນຫຼວງປັກກິ່ງ ເວລານີ້ກຳລັງຮຽນເອົາປລິນຍາເອກໃນ ດ້ານ Computer Science ຈາກມະຫາວິທະຍາໄລ Georgetown ຢູ່ທີ່ກຸງວໍຊິງຕັນ ລາວເວົ້າວ່າ ລາວຢາກຈະເຮັດວຽກ ໃຫ້ກັບບໍລິສັດ Google, Yahoo ຫລື Microsoft ທ້າວ Xiao ເວົ້າວ່າ ສະຫະລັດມີກົດໝາຍຈຳກັດຈຳນວນພວກນັກສຶກສາຕ່າງປະເທດທີ່ສາມາດຊອກເຮັດວຽກ ເຮັດການຢູ່ໃນສະຫະລັດໄດ້ແລະພວກຕຳໜິຕິຕຽນເວົ້າວ່າ ນະໂຍບາຍຄົນເຂົ້າເມືອງທີ່ຈຳ ກັດຮັດແຄບດັ່ງກ່າວ ສ້າງຄວາມເສຍຫາຍໃຫ້ແກ່ຄວາມສາມາດຂອງສະຫະລັດໃນການທີ່ ຈະຮັບເອົາພວກນັກສຶກສາທີ່ເກັ່ງໆເຫຼົ່ານີ້ໄວ້ ທ່ານນາງ Zoe Lofgren ເປັນສະມາຊິກສະພາຕໍ່າສັງກັດພັກເດໂມແຄຣັທຈາກລັດຄາລີຟໍ ເນຍ ສະມາຊິກສະພາຕໍ່າ Lofgren ເວົ້າວ່າ ບັນດາບໍລິສັດຮາຍເທັກຕ່າງໆໃນສະຫະລັດ ແມ່ນໄປຮັບສະມັກເອົາພວກຄົນງານຢູ່ຕາມ ມະຫາວິທະຍາໄລຊັ້ນນຳແຫ່ງຕ່າງໆຂອງປະເທດ ແຕ່ບາງບໍລິສັດ ເຊັ່ນ Texas Instruments ກ່າວວ່າ ມັນອາດຈະໃຊ້ເວລາ ດົນເຖິງ 10 ປີ ກ່ອນທີ່ພວກຄົນງານຕ່າງປະເທດຂອງເຂົາເຈົ້າຈະໄດ້ຮັບໃບອະນຸຍາດ ໃຫ້ຢູ່ໃນສະຫະລັດ ຢ່າງເປັນການຖາວອນໄດ້ ທ່ານນາງ Darla Whitaker ເປັນຮອງປະທານອະວຸໂສ ຂອງບໍລິສັດ Texas Instru- ments ທ່ານນາງ Whitaker ເວົ້າວ່າ ໃນປັດຈຸບັນນີ້ ສະຫະລັດແມ່ນຈຳກັດຈຳນວນພວກຄົນເຂົ້າເມືອງຈາກຕ່າງປະເທດເປັນແຕ່ ລະປະເທດໆໄປຊຶ່ງໝາຍຄວາມວ່າໂດຍທົ່ວໄປແລ້ວພວກນັກສຶກສາຈາກປະເທດໃຫຍ່ໆນັ້ນ ຕ້ອງໄດ້ລໍຖ້າດົນທີ່ສຸດ ການສຶກສາສະບັບນຶ່ງເມື່ອໄວໆມານີ້ ໂດຍມູນນິທິແຫ່ງຊາດສຳລັບນະໂຍບາຍອະເມຣິກັນ ແຈ້ງວ່າ ຊາວອິນເດຍທີ່ມີຄວາມສາມາດສູງນັ້ນອາດຈະຕ້ອງໄດ້ລໍຖ້າເຖິງ 70 ປີກ່ວາຈະໄດ້ ຮັບສະຖານະພາບມີສິດອາໄສຢູ່ໃນສະຫະລັດໄດ້ຢ່າງເປັນການຖາວອນນັ້ນ ທ່ານ Vivek Wadhwa ໄດ້ທຳການຄົ້ນຄວ້າກ່ຽວກັບນັກວິສາວະກິດຕ່າງປະເທດທີ່ເຂົ້າ ມາຢູ່ໃນສະຫະລັດແລະສັງກັດຢູ່ໃນຄະນະອາຈານຂອງມະຫາວິທະຍາໄລ Harvard ແລະ ມະຫາວິທະຍາໄລ Duke ທ່ານ Vivek ເວົ້າວ່າ ລັດຖະສະພາສະຫະລັດ ກຳລັງສຶກສາເບິ່ງຊ່ອງທາງຕ່າງໆ ເພື່ອປັບປ່ຽນນະໂຍບາຍຄົນ ເຂົ້າເມືອງຂອງສະຫະລັດ ແຕ່ມາຮອດປັດຈຸບັນກໍຍັງບໍ່ທັນມີຄວາມເຫັນລົງຮອຍກັນເທື່ອກ່ຽວກັບວ່າຈະຕ່າວປີ້ນການ ໄຫລໜີຂອງສະໝອງຫົວກະທິແບບໃດ ແລະປ່ອຍໃຫ້ພວກນັກສຶກສາທີ່ເກັ່ງໆ ເຊັ່ນທ້າວ Yifang Wei ແລະ Xiao Qin ໃຫ້ຢູ່ໃນສະຫະລັດໄດ້ແບບໃດຫຼັງຈາກພວກເຂົາເຈົ້າຮຽນຈົບ ຈາກມະຫາວິທະຍາໄລທີ່ມີຊື່ສຽງເດ່ນໆຂອງສະຫະລັດແລ້ວນັ້ນ